1. ปัจจัยความเสี่ยง

ปัจจัยความเสี่ยงที่อาจเกิดขึ้นได้และมีผลกระทบต่อบริษัทฯ มีดังนี้

1. ความเสี่ยงด้านการแข่งขันและการเปิดเสรีธุรกิจประกันภัย

จากการที่ประเทศไทยจะมีการเจรจาข้อตกลง FTA ไทย-สหรัฐ เรื่อง การเปิดเสรีธุรกิจประกันภัย
ซึ่งมีประเด็นที่อาจกล่าวถึง ได้แก่ เรื่องการจำกัดใบอนุญาตประกอบธุรกิจประกันภัย
การให้บริษัทประกันภัยต่างชาติได้รับสิทธิในการขยายสาขา การเพิ่มสัดส่วนผู้ถือหุ้นต่างชาติ
รวมถึงการมีจำนวนกรรมการที่เป็นชาวต่างชาติเพิ่มขึ้น
อันอาจทำให้การแข่งขันในธุรกิจประกันวินาศภัยรุนแรงมากขึ้น ทั้งในด้านของราคา
และการนำกลยุทธ์การตลาดรูปแบบใหม่ๆ ออกมาใช้อย่างเต็มที่ เพื่อรักษาส่วนแบ่งตลาดของตนเอง
ตลอดจนขยายฐานธุรกิจที่กว้างขึ้น เช่น การกำหนดอัตราเบี้ยประกันภัยที่ต่ำ
การเพิ่มผลประโยชน์ให้นายหน้า
ทำให้ไม่คุ้มกับความเสี่ยงภัยซึ่งในระยะยาวแล้วจะสร้างผลกระทบในวงกว้างต่อธุรกิจประกันวินาศภัยทั้งระบบ
นอกจากนี้การเปิดเสรีจะทำให้มีการแข่งขันจากผู้ประกอบการรายใหม่จากต่างประเทศ
พร้อมกับความรู้ เทคโนโลยี และฐานการเงินที่แข็งแกร่ง

บริษัทฯตระหนักดีและได้เตรียมพร้อมสำหรับการแข่งขันดังกล่าวมาโดยตลอด
โดยมีการพิจารณาอัตราค่าเบี้ยประกันภัยที่เหมาะสมและคุ้มกับความเสี่ยง
บริษัทฯมุ่งเน้นการให้บริการที่เหนือความพอใจต่อลูกค้าและผู้เอาประกันภัย
โดยการให้การบริการที่รวดเร็ว ยุติธรรม และสร้างความประทับใจต่อลูกค้าทุกราย
นอกจากนี้บริษัทฯยังสนับสนุนและส่งเสริมให้พนักงานพัฒนาตนเอง
รวมทั้งสร้างวัฒนธรรมองค์การให้เป็นองค์การแห่งการเรียนรู้
เพื่อยกระดับการทำงานให้เป็นมืออาชีพ ในการให้บริการที่เป็นเลิศแก่ลูกค้าตลอดไป

2.  ความเสี่ยงจากการพิจารณารับประกันภัย

ความเสี่ยงจากการพิจารณารับประกันภัย จัดเป็นปัจจัยความเสี่ยงที่สำคัญปัจจัยหนึ่ง
เนื่องจากมีผลกระทบโดยตรงต่อฐานะการเงินของบริษัทฯ
โดยปัจจุบันรูปแบบความเสี่ยงภัยมีความหลากหลายขึ้น โดยเฉพาะความเสี่ยงที่เกิดจากภัยพิบัติต่างๆ
ได้แก่ มหันตภัยซึ่งเกิดโดยธรรมชาติจากทั่วทุกมุมโลก หรือภัยที่เกิดจากการกระทำของมนุษย์
ตลอดจนภัยที่เกิดจากความผิดพลาดของระบบต่างๆ

ในการลดความเสี่ยงภัย บริษัทฯมีการคัดเลือกภัยที่ดี
และได้จัดทำคู่มือการพิจารณารับประกันภัยที่เป็นมาตรฐาน มีการทำประกันภัยต่อ
เพื่อกระจายความเสี่ยงภัย นอกจากนี้บริษัทฯ
ยังให้คำปรึกษาและข้อเสนอแนะในการปรับปรุงภัยแก่ลูกค้าเพื่อลดความเสี่ยงภัยลง รวมทั้งบริษัทฯ
มีการดำรงเงินกองทุนที่สูงเพียงพอตามเกณฑ์มาตรฐานสากล และกรมการประกันภัย
ซึ่งแสดงถึงความมั่นคงของบริษัทฯ เป็นการสร้างความเชื่อมั่นอย่างสูงต่อลูกค้า ผู้เอาประกันภัย
และนักลงทุน

3. ความเสี่ยงจากการประกันภัยต่อ

การประกันภัยต่อจัดเป็นการบริหารความเสี่ยงภัยของธุรกิจประกันภัยวิธีหนึ่ง อย่างไรก็ดีบริษัทฯ
ยังคงมีความเสี่ยงอันเกิดจากฐานะการเงินของบริษัทประกันภัยต่อ
ในด้านความสามารถในการรับเสี่ยงภัย และความสามารถในการจ่ายค่าสินไหมทดแทนที่อาจเกิดขึ้น

หน้า 4

ในการลดความเสี่ยงดังกล่าว
บริษัทฯได้ทำการวิเคราะห์ฐานะการเงินและพิจารณาอันดับเครดิตของบริษัทประกันภัยต่อทั้งในและต่างประเทศ
และเพื่อเป็นการสร้างความมั่นคง บริษัทฯ มีการตั้งสำรอง

สำหรับเบี้ยประกันภัยที่ยังไม่ถือเป็นรายได้จากการรับประกันภัยต่อด้วย
นอกจากนี้ยังมีการทำประกันภัยต่อแบบความเสียหายส่วนเกินเพื่อบริหารความเสี่ยง
กรณีเกิดภัยพิบัติขนาดใหญ่ด้วย

4. ความเสี่ยงในด้านการเก็บเงินค่าเบี้ยประกันภัย

ในการประกอบธุรกิจ บริษัทฯ จะส่งมอบกรมธรรม์ให้ผู้เอาประกันภัย ตัวแทน นายหน้าก่อน
และรับชำระค่าเบี้ยประกันภัยภายหลัง บริษัทฯ จึงมีความเสี่ยงที่อาจเก็บเงินไม่ได้
เนื่องจากผู้เอาประกันภัย ตัวแทน นายหน้า มีปัญหาทางการเงิน

เพื่อลดความเสี่ยงในด้านนี้ บริษัทฯ จึงกำหนดให้ตัวแทน นายหน้า
นำหลักทรัพย์หรือบุคคลมาทำสัญญาค้ำประกันในวงเงินเครดิตที่บริษัทฯ กำหนด
และมีการติดตามอย่างใกล้ชิด เพื่อไม่ให้ตัวแทน นายหน้า
ค้างเบี้ยประกันภัยเกินกว่าวงเงินที่ได้รับอนุมัติไว้
กรณีที่เก็บเงินไม่ได้จะปฏิบัติตามข้อบังคับของกรมการประกันภัย และจากการที่บริษัทฯ
ได้เข้มงวดในเรื่องดังกล่าว เบี้ยประกันภัยค้างชำระจะ คงค้างไม่เกิน 2 ปี
ในส่วนที่เกินจะเป็นกรณีที่กำลังฟ้องร้องตามกฎหมายและจะถูกตั้งเป็นหนี้สงสัยจะสูญ
ซึ่งคิดเป็นอัตราร้อยละ 3.2 ของเบี้ยประกันภัยค้างรับทั้งสิ้น

5. ความเสี่ยงด้านปฏิบัติการ

เป็นความเสี่ยงที่อาจเกิดขึ้นจากความผิดพลาดของบุคคล ระบบงาน หรือระบบเทคโนโลยีสารสนเทศ
หรืออาจเกิดจากระบบการควบคุมภายในไม่เพียงพอ อาจเกิดการทุจริต
ผลของความเสี่ยงดังกล่าวอาจเป็นความเสียหายที่วัดค่าเป็นจำนวนเงินได้
หรือเป็นความเสียหายที่ไม่สามารถวัดมูลค่าเป็นตัวเงินได้ ได้แก่
ความเสียหายต่อภาพลักษณ์ชื่อเสียงอันดีงามของบริษัทฯ

เพื่อลดความเสี่ยงดังกล่าว สำนักตรวจสอบภายในของบริษัทฯ จะเป็นผู้ตรวจสอบการปฏิบัติงานทุก ๆ
ด้าน รวมทั้งการตรวจสอบระบบเทคโนโลยีสารสนเทศ เพื่อให้เกิดความถูกต้อง
และให้คำแนะนำในการปรับปรุงกระบวนการทำงาน หรือระบบงาน
เพื่อให้เกิดความเสี่ยงด้านปฏิบัติการให้อยู่ในระดับต่ำที่สุดที่บริษัทฯ ยอมรับได้
นอกจากนี้หน่วยงานทุกระดับในบริษัทฯ ยังถือเป็นภารกิจสำคัญที่จะต้องติดตาม ควบคุม
และประเมินผลด้านปฏิบัติการ เพื่อให้ความเสี่ยงด้านปฏิบัติการอยู่ในระดับที่ควบคุมได้

6.  ความเสี่ยงจากการลงทุน

รายได้จากการลงทุนถือเป็นรายได้หลักอีกส่วนหนึ่งของธุรกิจประกันวินาศภัยซึ่งมีวัตถุประสงค์เพื่อหาผลตอบแทนไว้รองรับกรณีต้องจ่ายชดใช้ค่าสินไหมทดแทนที่เกิดจากการรับประกันภัย
ดังนั้นการลงทุนต้องมีความปลอดภัย โดยการลงทุนของบริษัทฯ
อยู่ภายใต้ขอบเขตและข้อกำหนดของกรมการประกันภัยตาม พ.ร.บ.ประกันวินาศภัย พ.ศ. 2535
และประกาศกระทรวงพาณิชย์ เรื่องการลงทุนประกอบธุรกิจอื่นของบริษัทประกันวินาศภัย
ซึ่งกำหนดประเภท และสัดส่วนการลงทุนในแต่ละหลักทรัพย์ไว้

หน้า 5

โดยรายได้จากการลงทุนจะอยู่ในรูปดอกเบี้ยรับ เงินปันผล และกำไรจากการขายหลักทรัพย์
อย่างไรก็ดีการลงทุนยังคงมีปัจจัยเสี่ยงที่อาจเกิดขึ้นดังนี้

1. ความเสี่ยงจากปัจจัยภายนอก ได้แก่ ภาวะเศรษฐกิจ การเมือง สังคมในประเทศ
ตลาดการเงินของโลก รวมถึงการเปลี่ยนแปลงกฎหมายที่เกี่ยวข้อง
สิ่งเหล่านี้เป็นปัจจัยความเสี่ยงที่ไม่สามารถควบคุมได้
อย่างไรก็ตามบริษัทฯได้ติดตามข้อมูลข่าวสารด้านตลาดเงินตลาดทุนอย่างใกล้ชิด
เพื่อผสมผสานการลงทุนในหมวดอุตสาหกรรมต่างๆ อย่างเหมาะสม
และสอดคล้องกับสถานการณ์ที่เปลี่ยนแปลงไป

2. ความเสี่ยงที่เกิดจากการเปลี่ยนแปลงราคาหลักทรัพย์ประเภทหุ้นทุน บริษัทฯ
มีการวิเคราะห์และเลือกหลักทรัพย์ โดยพิจารณาจากปัจจัยพื้นฐานของหลักทรัพย์
มีการติดตามผลการดำเนินงาน และฐานะการเงินรวมถึงข่าวสารของผู้ออกหลักทรัพย์
บริษัทฯมีนโยบายเน้นการลงทุนระยะยาวเพื่อหลีกเลี่ยงความผันผวนของราคา
และเน้นการลงทุนในหุ้นที่จ่ายเงินปันผลเป็นหลัก

3. ความเสี่ยงจากการลงทุนในตราสารหนี้

3.1 ความเสี่ยงจากการเปลี่ยนแปลงของราคาตราสารหนี้ จากทิศทางอัตราดอกเบี้ยที่ปรับตัวสูงขึ้น
ซึ่งส่งผลกระทบโดยตรงต่อการตีราคามูลค่าตราสารหนี้ที่ลดลง
เพื่อหลีกเลี่ยงความเสี่ยงดังกล่าวบริษัทฯ จึงกำหนดกลยุทธ์การลงทุน
โดยกำหนดให้มีอายุเฉลี่ยของตราสารหนี้ที่สั้น เพื่อลดความผันผวนด้านราคาดังกล่าว
และเน้นการลงทุนในระยะยาวหรือถือไว้จนครบกำหนด เพื่อหลีกเลี่ยงผลขาดทุนที่อาจเกิดขึ้น

3.2 ความเสี่ยงด้านการผิดนัดชำระหนี้
อันเกิดจากการที่ผู้ออกตราสารหนี้ไม่สามารถชำระดอกเบี้ยและเงินต้นได้
เพื่อหลีกเลี่ยงความเสี่ยงนี้บริษัทฯจะเน้นลงทุนใน ตราสารหนี้ที่ผู้ออกมีคุณภาพสูง มีอันดับเครดิตที่ดี

3.3 ความเสี่ยงในด้านสภาพคล่อง แม้บริษัทฯ มีนโยบายการลงทุนระยะยาวในตราสารหนี้ก็ตาม
บริษัทฯ ยังคงตระหนักถึงสภาพคล่องของหลักทรัพย์นั้น ๆ หากบริษัทฯ ต้องขายก่อนครบกำหนด
ก็จำเป็นต้องมีตลาดรองเพื่อเสริมสภาพคล่องเช่นกัน

4. ความเสี่ยงจากการลงทุนในเงินให้กู้ยืม

บริษัทฯ มีการให้กู้ยืมแก่บุคคลภายนอก โดยมีหลักทรัพย์มาจดทะเบียนจำนองเป็นประกันนั้น
ความเสี่ยงที่อาจเกิดขึ้นได้แก่ การที่ลูกหนี้เงินกู้ยืมไม่สามารถจ่ายคืนเงินกู้ยืมได้
หรือประพฤติผิดสัญญากู้ยืม บริษัทฯตระหนักถึงความเสี่ยงดังกล่าว
จึงมีการกำหนดขอบเขตความรับผิดชอบ ระเบียบวิธีปฏิบัติการให้กู้ยืมเงินและการทำนิติกรรม
เพื่อให้ผู้ที่เกี่ยวข้องยึดถือเป็นแนวทางในการปฏิบัติงาน บริษัทฯ
กำหนดกระบวนการพิจารณาและอนุมัติเงินกู้ให้สอดคล้องกับความต้องการใช้เงินกู้ของลูกค้าแต่ละราย
จะกำหนดเงื่อนไขการผ่อนชำระและอัตราดอกเบี้ยให้ตรงกับกระแสเงินและความเสี่ยงของลูกค้าแต่ละราย
ในด้านหลักประกันบริษัทฯ จะต้องมีหลักประกันที่เพียงพอกับมูลหนี้ ที่สำคัญอีกประการหนึ่ง

หน้า 6

บริษัทฯ
มุ่งเสริมสร้างวัฒนธรรมการทำงานและปลูกฝังให้พนักงานมีจรรยาบรรณในการปฏิบัติงานด้านเงินกู้ยืมที่ดี
ในปี 2548 บริษัทฯ ยังได้พัฒนาระบบฐานข้อมูลเงินให้กู้ยืม
เพื่อให้เกิดความคล่องตัวและเพิ่มประสิทธิภาพในการปฏิบัติงาน การให้บริการแก่ลูกค้า
และการบริหารเงินให้กู้ยืม นอกจากนี้ บริษัทฯ ยังสมัครเข้าเป็นสมาชิก บริษัท ข้อมูลเครดิตแห่งชาติ
จำกัด (National Credit Bureau) ซึ่งเป็นศูนย์ข้อมูลเครดิตที่เชื่อถือได้ในประเทศไทย
เพื่อสนับสนุนการปฏิบัติงานและลดความเสี่ยงจากการวิเคราะห์ลูกหนี้เงินให้กู้ยืม

หน้า 7